作者:劉清夫
標題:沁園春
內容:淺碧芙蓉，素豔亭亭，前身阿嬌。記湘濱露冷，酥容倍潔，華清水滑，酒暈全消。瑤剪豐肥，雲翻碎萼，白羽鮮明時自搖。風流處，是古香幽韻，時度仙飆。瓊枝璧月清標。對千朵嬋娟傾翠瓢。況水晶臺榭，低迷淨綠，冰霜詞調，隱約輕橈。細認金房，鍾奇孕秀，已覺青衿橫素腰。西風晚，看花開十丈，玉井非遙。